Der er forandringer i vente med den nye SVM-regering. Det står klart, efter at Mette Frederiksen (S), Jakob Ellemann (V) og Lars Løkke præsenterede det politiske grundlag for deres regering onsdag middag på Marienborg. - Vi er tre meget forskellige politiske partier, som nu indgår i et arbejdsfællesskab, som har det klare mål, at tage de beslutninger, der skal fremtidssikre Danmark, lød det fra Mette Frederiksen i starten af pressemødet. Regeringsgrundlaget Regeringsgrundlaget for den nye SVM-regering har fået navnet "Ansvar for Danmark", og den rummer ifølge Frederiksen en hel del reformer. Regeringen vil afskaffe Store Bededag som helligdag, have flere i beskæftigelse og arbejde mere fokuseret med at få implementeret CO2-reducerende tiltag. Danmark skal være CO2-neutralt i 2045. - Er det rødt, grønt, lilla eller blåt? I kommer til at stille mange spørgsmål siger Mette Frederiksen. - Vi er ikke en regering, der bare lige vil have tingene til at hænge sammen. Vi kommer til at sigte højt, og vi vælger hinanden til på det her særlige tidspunkt i vores historie. - Vi mener, vi kan træffe de beslutninger, der er nødvendige. Vi kommer til at sigte højt. Det kunne godt være anderledes, men vi vælger hinanden til, siger hun. Det siger Ellemann - Det er en regering, som de færreste troede på inden valget. Det gjorde jeg heller ikke, siger Jakob Ellemann (V). Der er tre grunde til, at han har valgt at være en del af regeringen. - Jeg har gjort det for at sikre mit parti den største indflydelse, og gjort det for at tage et ansvar for vores land, hvor vi står i en svær situation og økonomisk krise og krig i Europa. Venstre har fået en del aftryk på aftalen. Blandt andet er der skattelettelser på programmet. Og 250.000 personer får reduceret deres betaling til topskat. De vil sætte den offentlige sektor fri. De enkelte kommuner kommer i højere grad til selv at kunne vælge tilbud til borgere - også fra private udbydere. Det er særligt ældreområdet, der får gavn af at blive sat 'fri'. - Vi ser frem til at kunne levere resultater sammen med Socialdemokratiet og sammen med Moderaterne. Og dermed siger Ellemann tak til både Mette Frederiksen og Lars Løkke for samarbejdet. En stolt mand Lars Løkke Rasmussen giver udtryk for, at han er almindelig lykkelig for, at der er blevet lavet en regering hen over midten i dansk politik. - Jeg er sådan set stolt af at stå her i dag. Det er på mange måder befrielsens øjeblik om igen, siger Løkke (M). Han er stolt over de "ambitiøse kompromisser", der er blevet indgået. I det nye regeringssamarbejde. - Og så er der mit hjertebarn. Sundhedsområdet. I stedet for et kompromis, har vi nu besluttet, at vi vil se på det hele med friske øjne, for det er der brug for. Derfor nedsætter vi en sundhedsstrukturkommission, forklarer Lars Løkke. Kommissionen skal se på, hvordan det fremtidige sundhedsvæsenet skal se ud.

Opsummering:
41 dage efter folketingsvalget er der blevet forhandlet for at finde en ny regering. Onsdag blev detaljerne om det nye regeringsgrundlag fra SVM-regeringen afsløret.